**TURKISTARHOJEN YMPÄRISTÖLUPAHAKEMUSLOMAKKEEN 6023 TÄYTTÖOHJE**

**Yleisiä ohjeita**

Turkistarhojen ympäristöluvanvaraisuus perustuu ympäristönsuoje­lulakiin ([YSL 527/2014](http://www.finlex.fi/fi/laki/ajantasa/2014/20140527), liite 1, taulukon 2 kohta 11 b). Turkistarhan toiminnallisia osia ovat mm:

* lannan ja virtsan varastointi, käsittely ja hyödyntäminen
* turkistarhan jäte- ja valuma/kuivatusvesien käsittely ja johtaminen
* jätteiden varastointi, käsittely ja hyödyntäminen
* rehunvalmistus ja varastointi
* itsestään kuolleiden eläinten polttaminen.

Ympäristöluvassa huomioidaan yllä luetellut turkistarhan oheistoiminnat samalla alueella, mihin turkistarhan ympäristövaikutusten voidaan katsoa kohdistuvan. Kauempana sijaitsevat etälantalat mainitaan turkistarhan ympäristöluvassa lannan varastointitilavuuden riittävyyden arvioinnin vuoksi, mutta niille ei osoiteta turkistarhan ympäristöluvassa lupamääräyksiä.

Ympäristönsuojelulain liitteen 1 taulukon 2 kohdan 11 b mukaista **lupakynnystä pienemmätkin turkistarhat tai pelkkä etälantala voivat tarvita kunnalta ympäristöluvan, jos:**

* toiminnasta saattaa aiheutua vesistön pilaantumista eikä kyse ole vesilain mukaan luvanvaraisesta hankkeesta
* jätevesien johtamisesta saattaa aiheutua ojan, lähteen tai vesilain 1 luvun 3 §:n 1 momentin 6 kohdassa tarkoitetun noron pilaantumista
* toiminnasta saattaa ympäristössä aiheutua eräistä naapuruussuhteista annetun lain (26/1920) 17 §:n 1 momentissa tarkoitettua kohtuutonta rasitusta.

Luvanvaraisuudesta riippumatta turkiseläinten lannan hyödyntämiseltä edellytetään eräiden maa- ja puutarhataloudesta peräisin olevien päästöjen rajoittamisesta annetun valtioneuvoston asetuksen ([1250/2014](http://www.finlex.fi/fi/laki/ajantasa/2014/20141250)) noudat­­tamista.

Toiminnan ympäristöluvanvaraisuuden ja toimivaltaisen lupaviranomaisen määrittämisessä käytettävät eläinyksikkökertoimet löytyvät ympäristönsuojelulain (527/2014) liitteestä 3. Toimivaltainen viranomainen määräytyy valtioneuvoston asetuksen ympäristönsuojelusta ([713/2014](http://www.finlex.fi/fi/laki/ajantasa/2014/20140713)) 1 ja 2 §:n mukaisesti:

**Aluehallintovirasto** käsittelee turkistarhan ympäristöluvan, jos se on

* tarkoitettu vähintään 2 800 siitosnaarasminkille tai -hillerille taikka vähintään 1 400 siitosnaarasketulle tai -supikoiralle (1 § kohta 11 c)
* muun kuin edellä mainitun eläinlajin turkistarha, jonka eläinyksikkömäärä ympäristönsuojelulain liitteen 3 taulukon 1 eläinyksikkökertoimilla laskettuna on vähintään 560 ja joka ei suoraan kuulu valtion lupaviranomaisen toimivaltaan edellä mainitun tuotantoeläimen eläinmäärän perusteella (1 § kohta 11 c).

**Kunta** käsittelee turkistarhan ympäristöluvan, jos se on

* tarkoitettu vähintään 500 ja alle 2 800 siitosnaarasminkille tai -hillerille taikka vähintään 250 ja alle 1 400 siitosnaarasketulle tai -supikoiralle (2 § kohta 10)
* muun kuin edellä mainitun eläinlajin turkistarha, jonka eläinyksikkömäärä ympäristönsuojelulain liitteen 3 taulukon 1 eläinyksikkökertoimilla laskettuna on vähintään 100 ja alle 560 (2 § kohta 10).

Ympäristövaikutusten arvioinnista annetun lain (468/1994) eli ns. YVA-lain 4 §:n mukaan hankkeisiin, joista saattaa aiheutua merkittäviä haitallisia ympäristövaikutuksia, tulee soveltaa YVA-lain mukaista arviointimenettelyä. YVA-asetuksen (713/2006) 6 §:n hankeluettelon 1) kohdan mukaan arviointimenettelyä sovelletaan kanaloihin ja sikaloihin, joissa kasvatetaan yli 85 000 kananpoikaa tai 60 000 kanaa, 3 000 sikaa tai 900 emakkoa.

Hankeluettelossa ei ole eläinten pidon yhteydessä mainintaa turkiseläimistä, jolloin ympäristövaikutusten arviointimenettelyä ei sovelleta hankkeeseen suoraan hankeluettelon perusteella. Arviointimenettelyä sovelletaan yksittäistapauksissa myös sellaiseen hankkeeseen tai jo toteutetun hankkeen olennaiseen muutokseen, joka todennäköisesti laajuudeltaan ja laadultaan, myös eri hankkeiden yhteisvaikutukset huomioon ottaen, aiheuttaa YVA-asetuksessa mainittuihin hankkeisiin rinnastettavia merkittäviä haitallisia ympäristövaikutuksia.

Mikäli hankkeessa saattaa tulla kysymykseen YVA-lainsäädännön mukainen päätös YVA-menettelyn soveltamisesta, hakijan tulee ennen erityisen suurten hankkeiden ympäristölupahakemuksen jättämistä ottaa yhteyttä alueelliseen ELY-keskukseen, joka arvio arviointimenettelyn soveltamistarpeen.

**Ympäristöluvan hakeminen**

Lupahakemuksen sisällöstä on säädetty YSL:n 39 §:ssä ja valtioneuvoston asetuksessa ympäristönsuojelusta 3–10 §:ssä.

Ympäristölupahakemusta tehdessä kannattaa tutustua myös maa- ja metsätalousministeriön rakennusmääräyksiin ja -ohjeisiin [MMM-RMO-C4](http://www.mmm.fi/attachments/maaseutu/rakentaminen/5g7GBLiUF/L12-rmoC4-01.pdf).

Ympäristölupahakemus liitteineen lähetetään aluehallintovirastolle sähköisesti. Kunnan ympäristölupaviranomaiselle hakemus toimitetaan kirjallisesti yleensä kolmena kappaleena. Viranomainen voi tarvittaessa pyytää lisäkappaleita. Hakijalle on jäätävä lisäksi yksi kappale hakemuksesta liitteineen, sillä asiakirjoja ei palauteta.

Internetistä saatavan Word-lomakkeen voi täyttää tietokoneella tai tulostaa ja täyttää käsin. Käsin täytettäessä kannattaa ennen lomakkeen tulostamista tehdä lisää kirjoitustilaa enter-painikkeella.

Turkistarhan toimintaan kuuluvien rakennusten (mm. varjotalot ja eläinhallit, rehu- ja lantavarastot) sijainnit sekä eläinpaikkojen määrät on mietittävä huolella jo hakemuksen jättövaiheessa. Tietojen muuttaminen kuuluttamisen jälkeen voi vaatia hakemuksen uudelleen kuuluttamisen, mikä pidentää hakemuksen käsittelyaikaa.

**Luvan tarkistamishakemus**

Huom! YSL 71 §:n mukainen tarkistamismenettely on kumottu 1.5.2015 alkaen. Jos luvassa on määrätty jättämään tarkistamishakemus tätä myöhemmin, valvova viranomainen arvioi luvan muuttamisen tarpeen vuoden kuluessa tarkistamismääräyksen ajankohdasta.

**Hakemus toiminnan tai luvan muuttamiseksi**

Hakemus toiminnan olennaiseksi muuttamiseksi (YSL 29 §) tai luvan muuttamiseksi (YSL 89 §) tehdään turkistarhojen lupahakemuslomakkeella (6023). Hakemukseen pyydetään liittämään kuvaus toiminnasta, päästöistä ja niiden ympäristövaikutuksista ja niissä tapahtuneista sekä tapahtuvista muutoksista ympäristöluvan myöntämisen jälkeen.

**Hakemuslomakkeen 6023 täyttäminen** (otsikot viittaavat ko. kohtaan lomakkeessa)

**1. Toiminta, jolle lupaa haetaan**

Kuvataan lyhyesti toiminta, jolle lupaa haetaan.

Merkitään, onko kyseessä uusi toiminta tai sellainen toiminta, jolla ei ole aikaisempaa YSL:n mukaista lupaa. Tällainen tilanne voi olla mm. silloin, kun toiminta on laajentumassa YSL:n liitteen 1 mukaisten kynnysarvojen yli.

Jos kyse on olemassa olevasta toiminnasta, jolla jo on YSL:n mukainen lupa, ilmoitetaan mitä seuraavista tapauksista hakemus koskee (syitä voi olla useampia):

* toiminnan olennainen muuttaminen (YSL 29 §)
* luvan muuttaminen (YSL 89 §)
* toiminnan aloittamislupa muutoksenhausta huolimatta (YSL 199 §, voidaan hakea myös toiminnan olennaisen muuttamisen yhteydessä)
* jokin muu syy: mainittava, mitä hakemus koskee (esim. YSL 54 §:n mukainen erityinen selvitys tai 91 §:n mukainen määräajan pidentäminen).

Kohtaan, missä kysytään suunniteltua aloitusajankohtaa, voi merkitä perustelut ja esitetyn vakuuden suuruuden haettaessa lupaa toiminnan aloittamiselle muutoksenhausta huolimatta (YSL 199 §).

**2. Hakijan yhteystiedot**

Lomakkeeseen täytetään luvanhakijan nimi tai toiminimi, kotipaikka ja yhteystiedot (postiosoite, puhelinnumero sekä sähköpostiosoite). Lisäksi ilmoitetaan yhteyshenkilön nimi ja yhteystiedot sekä laskutusosoite (postiosoite tai verkkolaskuosoite). Jos yhteystiedot muuttuvat hakemuksen käsittelyn aikana, uudet tiedot tulee toimittaa lupaviranomaiselle.

Jos kyseessä on yksityishenkilö, voidaan hakijan toiminimen tilalla ilmoittaa myös toiminnasta vastaava ammatin- tai toiminnanharjoittaja. Jos kyseessä on ulkomaalainen yritys, ilmoitetaan yhteystiedot Suomessa. Y-tunnuksen yritykselle myöntää verottaja.

**3. Turkistarhan yhteystiedot**

Esitetään turkistarhan/tilan nimi ja käyntiosoite. Lisäksi ilmoitetaan turkistarhan yhteyshenkilön nimi ja yhteystiedot.

**4. Tiedot kiinteistöistä, niiden omistajista ja haltijoista**

Esitetään turkistarhan ja oheistoimintojen (mm. kaikki lantavarastot, rehusiilot) tiedot kaikkien niiden kiinteistöjen osalta, joilla hakemuksen mukaisia toimintoja sijaitsee (kiinteistötunnus ja kunta, kiinteistön nimi sekä tarvittaessa määräala) sekä kiinteistöjen omistajista ja haltijoista yhteystietoineen.. Kiinteistötunnus pyydetään ilmoittamaan neliosaisessa muodossa (xxx-xxx-xxxx-xxxx).

**5. Yleiskuvaus toiminnasta sekä yleisölle tarkoitettu tiivistelmä lupahakemuksessa esitetyistä tiedoista**

Esitetään sanallisesti olennaiset tiedot tulevasta toiminnasta, joihin tulee sisällyttää kuvaus olemassa olevan toiminnan muutoksista, ainakin seuraavat:

* tiedot olemassa olevista ja mahdollisesti rakennettavista varjotaloista/eläin­halleista (lukumäärä, pituus, sijainti)
* nykyinen ja haettava siitosnaarasmäärä ja kokonaiseläinmäärä sekä eläinten sijoittelu eri tuotantorakennuksiin
* lannan ja jätevesien käsittely
* eri kiinteistöillä sijaitsevista toiminnoista (esim. etälantala) esitetään myös välimatka tarha-alueeseen ja kuvataan, miten eri kiinteistöllä sijaitsevat toiminnat liittyvät toimintakokonaisuuteen.

**6. Toiminnan nykyiset luvat, ilmoitukset, lausunnot ym.**

Esitetään tiedot voimassa olevista päätöksistä antopäivineen. Viimeisin ympäristölupa-, sijoituslupa- tai sijoituspaikkalupapäätös tai mahdollinen ympäristönsuojelulainsäädännön voimaanpanosta annetun lain mukainen luvan hakemista koskeva ratkaisu liitetään hakemukseen.

**7. Tiedot turkistarhan toiminnasta ja tuotannosta**

**Nykyinen eläinmäärä**

Hakemuslomakkeen taulukossa kohdassa ”Nykytilanne” ilmoitetaan (eläinlajeittain) nykyisen ympäristö- tai sijoituspaikkaluvan sallima siitosnaaraiden enimmäismäärä ja eläinpaikkojen kokonaismäärä (naaraat, pennut ja urokset yhteensä) hakemuksen mukaisessa toimintakokonaisuudessa. **Jos tarhan nykyinen siitosnaarasmäärä ja eläinpaikkojen kokonaismäärä poikkeavat olemassa olevan luvan mukaisesta määrästä, nykyiset eläinmäärät ilmoitetaan lisätietokohdassa tai erillisellä liitelomakkeella 7 (Tiedot eläinmääristä).**

Jos toiminnalla ei ole aikaisempaa ympäristö- tai sijoituspaikkalupaa, olemassa oleva siitosnaaraiden määrä ja kokonaiseläinpaikkamäärä ilmoitetaan lomakkeen kohdassa ”Nykytilanne”.

**Tuleva eläinmäärä**

Ilmoitetaansiitosnaaraiden ja kaikkien eläinpaikkojen enimmäismäärä tulevassa toimintakokonaisuudessa (nykytilanne + mahdollinen laajennus), jolle lupaa haetaan.

Suositellaan, että tiedot esitetään eläinpaikkataulukkona. Taulukosta on käytävä ilmi häkkien tyypit ja mitat (esim. 1-, 2- tai 3-osainen kettuhäkki tai kerroshäkki 3 tai 4 minkille) sekä enimmäispaikkamäärä varjotaloittain ja eläinlajeittain.

**8. Tarhan rakenne ja vesijärjestelyt**

Hakemuksessa tulee ilmoittaa tarha-alueen pinta-ala sekä maaperän laatu. Lisäksi ilmoitetaan, miten ulkopuolisten vesien pääsy tarha-alueelle estetään ja miten tarha-alueen peruskuivatus on toteutettu. Turkiseläinten tarhaukseen käytettävien rakennusten kuten esimerkiksi varjotalojen, hallien ja mahdollisten entisten eläinsuojien pohjan rakenteiden vesitiiveys tulee selvittää.

Tarharakennuksista (kuten varjotaloista) esitetään yhteispituus ja vesitiiviiden lanta-alustojen osuus yhteispituudesta eläinlajeittain. **Edellä olevat tiedot voi antaa täyttämällä liitelomakkeen 8 (Tiedot varjotaloista).** Hakemuslomakkeessa esitettyjen tietojen tulee olla yhtenevät asemapiirroksen ja mahdollisen eläinpaikkataulukon tietojen kanssa.

Tarhan rakennustyypin (varjotalo, halli, entinen eläinsuoja) lisäksi hakemukseen tulee liittää leikkauskuva, josta ilmenee tarharakennusten virtsan ja suoto/valumavesien keräily ja johtaminen (esim. vesitiiviiltä lanta-alustoilta umpikaivoon). Kattovesien osalta tulee esittää räystäiden pituus, mahdolliset räystäskourut ja vesien johtamisreitit. Mikäli osasta tarharakennuksista puuttuu vesitiiviit lanta-alustat, myös niistä tulee esittää rakenneleikkaus. Hakemuslomakkeesta tulee ilmetä myös juottolaitteiden tyypit (esim. kupit tai ympärivuotinen/kesäaikainen automaattijuotto).

**9. Lannan käsittely ja varastointi**

**Lantaloiden/kompostointialustojen tiedot esitetään liitelomakkeella 9 (Tiedot kuivalantaloista/kompostointialustoista).**

Lantavaraston tilantarve on 0,5 m3 siitoskettunaarasta kohti ja 0,25 m3 siitosminkkinaarasta kohti vuodessa. Lantalan/kompostointialustan tilavuuden pinta-alan lisäksi liitelomakkeella 9 pyydetään ilmoittamaan pohjan, reunojen ja mahdollisen katteen materiaalit ja kattamattoman lantalan sadevesien mahdollinen keräily/johtaminen. Lisäksi pyydetään ilmoittamaan mahdollisen kuormauslaatan pinta-ala ja materiaali. Lisätietoa kompostointialustasta löytyy ympäristöministeriön vuonna 2010 julkaisemasta [kotieläintalouden ympäristönsuojeluohjeesta](http://www.ym.fi/fi-FI/Ajankohtaista/Julkaisut/Ymparistohallinnon_ohjeita_OH/OH_12010_Kotielaintalouden_ymparistonsuo(8998)) sivulta 66.

Tiiviiden lanta-alustojen suotovesien keräilykaivojen tiedot (tilavuus ja kate) ilmoitetaan varsinaisen hakemuslomakkeen kohdissa, missä kysytään umpisäiliön tietoja. Lomakkeen kysymysten lisäksi pyydetään ilmoittamaan keräilykaivon ja katteen materiaali sekä keräilykaivojen lukumäärä (varjotalokohtaiset/useamman varjotalon yhteiset keräilykaivot).

Kohdassa ”kuivikekerroksen paksuus” ilmoitetaan kuivikkeen paksuus (cm) lisäyshetkellä. Kohdassa ”kuivikkeiden vaihto” ilmoitetaan kuivikkeen lisäyskertojen määrä vuodessa mukaan lukien lannanpoistojen välissä tehdyt lisäykset.

**10. Lannan, virtsan ja jätevesien levitys pelloille tai muu käyttö**

Kohdassa lannan hyödyntäminen selvitetään lannoitteena tai muuten (esim. toimittaminen ympäristöluvan omaavaan kompostointilaitokseen) hyödynnettävän lannan määrä (m3).

Ilmoitetaan hakemuksen mukaisen turkistarhan toiminnassa muodostuvan lannan levitykseen käytettävä peltopinta-ala eriteltynä omat, vuokratut ja sopimuspellot sekä em. peltojen sijainti (vrt. liiteluettelo ohjeen lopussa). Huom! Lannanlevityspellot eivät voi olla toisen eläinsuojan/turkistarhan käytössä. Lannan levitykseen tarvitaan 1 ha peltoa 20 kettuemoa ja 1 ha 45 minkkiemoa kohti (vastaa fosforilisäystä 20 kg/ha).

Mikäli pohjavesialueilla sijaitsevaa peltoa käytetään lannan levitykseen, hakemukseen on liitettävä selvitys levitettävästä lantamäärästä ja levityksen toistuvuudesta ja pohjavesialueen soveltuvuudesta lannanlevitykseen (pohjavesialueen ominaisuudet, kuten maalaji, veden virtaussuunta, vedenottamoiden/kaivojen sijainnit, maaston korkeussuhteet, pohjavesialueen suojelusuunnitelmat ja suoja-aluemääräykset).

Peltojen vuokra- ja lannanlevityssopimusten lisäksi pyydetään liittämään kopiot mahdollisista lannan vastaanottosopimuksista (vrt. kohta 9).

**11. Tiedot syntyvistä jätteistä, määristä ja käsittelystä**

Arvioidaan tuotannossa syntyvien jätteiden määrä, selvitetään niiden käsittelytapa ja/tai säilytyspaikka tarhalla ja mahdollinen jatkotoimituspaikka.

Lisäksi annetaan tiedot itsestään kuolleiden eläinten poltosta tilalla, esimerkiksi tiedot mahdollisesta polttolaitoksen hyväksymispäätöksestä, polttouunin mallista ja polttolämpötilasta sekä tuhkan määrästä ja toimituspaikasta.

**12. Rehulaitteiden sekä tarhalla syntyvien muiden pesu- ja WC-vesien johtaminen sekä vesien käsittely**

**Tiedot tarhan jätevesistä ja niiden johtamisesta ilmoitetaan liitelomakkeella 12 (Tiedot jätevesistä).** Jätevesistä ilmoitetaan määrien lisäksi, mihin jätevedet johdetaan (umpisäiliöön, sakokaivoihin, maasuodattimeen tai muualle). Jos jätevedet johdetaan umpikaivoon, tulee ilmoittaa kaivon tilavuus sekä tiedot säiliön tyhjentäjästä ja jätevesien toimituspaikasta. Jos jätevedet johdetaan sakokaivoihin, tulee ilmoittaa kaivojen lukumäärä. Jos vedet johdetaan maasuodattimeen, tulee ilmoittaa maasuodattimen koko ja rakenne (leikkauspiirros liitteeksi).

Hakemuksesta tulee selvitä, kuinka tarha-alueella muodostuvat kuivatus/valumavedet käsitellään (kemikalointi, suodatus, muu käsittely tai mikäli ei käsittelyä lainkaan). Käsittelyjärjestelmä tulee merkitä turkistarhan asemapiirrokseen. Asemapiirroksesta tulee käydä ilmi myös veden virtaussuunnat tarha-alueella sekä valumavesien johtaminen käsittelyjärjestelmään. Selvitykseen liitetään käsittelyjärjestelmän pohja- ja leikkauspiirros sekä selvitys mahdollisesti käytetystä kemikaalista ja sen määrästä. Myös mahdolliset valumavesien käsittelyjärjestelmän näytteenottojen tutkimustulokset liitetään selvitykseen.

**13. Polttoaine- ja öljysäiliöt**

Jos tilalla on useita säiliöitä, tiedot annetaan säiliöittäin. **Usean säiliön tiedot esitetään liitelomakkeella 13 (Tiedot polttoainesäiliöistä).**

Ilmoitetaan tilalla olevien polttoainesäiliöiden tilavuus, tyyppi ja varustus sekä polttoaineen käyttötarkoitus. Kuvataan polttoainesäiliön alustaa (maapohja/betonilaatta/muu) ja mahdollisen suoja-altaan tilavuus. Kopio viimeisimmästä polttoainesäiliön tarkastuspöytäkirjasta suositellaan liittämään hakemukseen.

Ylitäytönestimellä tarkoitetaan laitetta, joka sulkee öljyn tulon, kun täytettävä säiliö on täynnä. Laponestolaite estää säiliön tyhjentymisen, jos täyttöletku putoaa maahan.

**14. Tiedot toiminnan sijaintipaikasta, ympäristöolosuhteista, asutuksesta ja kaavoitustilanteesta**

Ilmoitetaan mahdollisesti pohjavesialueelle sijoittuvat toiminnot. Turkistarhan vaikutusalueella (noin 500 metrin säteellä tarhasta) sijaitsevien kiinteistöjen nimet ja kiinteistötunnukset sekä haltijoiden nimet yhteystietoineen esitetään numeroituna luettelona. Hakemukseen liitetään myös kartta, jossa em. kiinteistöt näkyvät vastaavasti numeroituina. Kannattaa huomioida, että naapureita ovat myös ne kiinteistöjen omistajat, joilla ei ole asuinrakennusta tai loma-asuntoa kiinteistöllä.

Muissa lähialueen huomioon otettavissa kohteissa voidaan mainita esim. koulut, vesistöt, valtaojat, vedenottamot, talousvesikaivot ja luonnonsuojelualueet. Kaavoitustilanne pyydetään ilmoittamaan sekä turkistarhan sijaintikiinteistöllä että lähiympäristössä.

**15. Arvio toiminnan päästöistä ja vaikutuksista ympäristöön**

Kuvataan toiminnasta syntyviä **päästöjä** (esim. haju, melu, pöly, ravinnepäästöt vesistöön ja maaperään) ja **niiden vaikutuksia ympäristöön**. Kuvataan myös, miten toiminnan ja sen ympäristövaikutusten tarkkailu on järjestetty (esimerkiksi vesinäytteet valumavesien käsittelyjärjestelmästä).

Jos turkistarhan läheisyydessä on Natura 2000 -verkostoon kuuluva alue, hakemukseen pyydetään liittämään luonnonsuojelulain (1096/1996) 65 §:n 1 momentin mukainen Natura-arvioinnin tarveharkinta eli hakijan arvio siitä, voiko turkistarhan toiminta joko yksistään tai tarkasteltuna yhdessä muiden hankkeiden kanssa todennäköisesti merkittävästi heikentää niitä luonnonarvoja, joiden vuoksi alue on sisällytetty Natura 2000 -ver­kostoon.

Jos turkistarhahanke on läpikäynyt **y**mpäristö**v**aikutusten arviointimenettelystä annetun lain (468/1994) mukaisen ns. YVA-arviointimenettelyn, tulee YVA-selostus ja yhteysviranomaisen (ELY-keskus) lausunto liittää ympäristölupahakemukseen.

**16. Arvio parhaan käyttökelpoisen tekniikan soveltamisesta**

Lisätietoja parhaasta käyttökelpoisesta tekniikasta löytyy mm. ympäristöhallinnon sivuilta (<http://www.ymparisto.fi/fi-FI/Kulutus_ja_tuotanto/Paras_tekniikka_BAT>). Parhaat käyttökelpoiset tekniikat turkistarhalla voivat liittyä esimerkiksi varjotalojen rakenteisiin (jatketut räystäät, lanta-alustojen korotus, vesitiiviit alustat), vesien käsittelyyn (esim. valumavesien suodattaminen tai kemikalointi), eläinten juottoon (ympärivuotinen automaattijuotto), lantalan kattamiseen tai lannan levittämiseen peltoon sijoittamalla.

**17. Tiedot tarhan vedenhankinnasta**

Ilmoitetaan, mistä tarhalla käytettävä vesi otetaan (kunnan vesijohtoverkosto/oma kaivo/muualta, mistä?).

**18. Tiedot liikenteestä ja liikennejärjestelyistä**

Arvioidaan turkistarhan toimintaan liittyvää liikennettä. Jos tilalle on useita tieliittymiä, pyydetään ilmoittamaan, mitä kautta tilalle pääosin liikennöidään.

**19. Hakemukseen liitettävät tiedot**

Hakemukseen vaadittavat liitteet (vrt. hakemuslomakkeen liiteluettelo):

* + **Sijaintikartta** 1:10 000 tai 1:20 000, johon on merkitty nykyisten ja rakennettavien tuotantorakennusten ja mahdollisten etälantavarastojen paikat.
  + **Asemapiirros** 1:500 tai 1:1 000 (merkitse mittakaava ja pohjoisnuoli), johon on merkitty nykyisten ja rakennettavien varjotalojen ja eläinhallien, lantavarastojen, rehusiilojen, polttoainesäiliöiden, tiivisalustojen keräilykaivojen, mahdollisten itsestään kuolleiden eläinten polttokontin, nahoituskaudella lopetettujen eläinten ja/tai nahoitusjätteen varastointipaikkojen sekä jäteveden käsittelylaitteiden sijainti. Lisäksi asemapiirroksessa pyydetään esittämään naapurikiinteistöjen rajat ja asuinrakennukset, jos ko. tiedot sopivat piirrokseen. Nykyiset ja suunnitellut tuotantorakennukset merkitään asemapiirrokseen selvästi erottuvilla merkinnöillä ja varjotalot numeroidaan.
  + **Pohjapiirros 1:100** **rakennettavista** **varjotalorakenteista**.
  + **Pohja- ja leikkauspiirrokset** **1:100 tai 1:50 nykyisistä ja rakennettavista** **varjotaloista ja eläinhalleista**. Leikkauspiirroksiin merkitään alapohjarakenteet.
  + **Pohja- ja leikkauspiirrokset nykyisistä ja tulevista lantavarastoista**. Lantavarastojen rakenteet ja mitat tulee ilmetä piirroksista. Lantavarastojen, asemapiirustusten ja hakemuslomakkeen tietojen pitää olla keskenään yhteneviä ja perustua todelliseen lantavaraston kokoon (vanha suunnitelma tarvittaessa päivitettävä tiedolla toteutuneista mitoista). Mikäli nykyisistä lantavarastoista ei ole piirroksia, edellä olevat tiedot on kuitenkin ilmoitettava.
  + **Eläinpaikkataulukko,** josta käy ilmi häkkien tyypit ja mitat sekä enimmäiseläinmäärä varjotaloittain ja eläinlajeittain. Minkkien kohdalla ilmoitetaan mahdolliset kerroshäkit.
  + **Luettelo naapureista** osoite- ja kiinteistötietoineen noin 500 m säteellä turkistarhasta ja **kiinteistökartta.** Tiedot pyydetään esittämään niin (esimerkiksi numeroimalla), että yhteystiedot ja sijaintitiedot voidaan helposti yhdistää toisiinsa.
  + **Valuma- ja jätevesien käsittelysuunnitelma**,mikäli valumavesiä, rehusiilojen ja rehunjakelulaitteiden pesuvesiä tai WC-vesiä käsitellään tilalla.
  + **Peltojen sijainti** pyydetään esittämään eriteltyinä (oma, vuokra, sopimus) peruskartalla (esim. mittakaava 1:20 000). Huom! Tässä ei voi ilmoittaa toisen eläinsuojan/turkistarhan käytössä olevia lannanlevityspeltoja.
  + **Kopio nykyisestä** **ympäristö- tai sijoituspaikkaluvasta.**
  + **Kopiot peltojen vuokrasopimuksista sekä lannan levitys- ja/tai luovutussopimuksista** (hintatiedot voi peittää sopimuskopioista).Mahdollisesta raivattavista peltoaloista esitetään sijaintikartat sekä aikataulut niiden ottamiseksi viljelykäyttöön.
  + **Todistus kiinteistön hallintaoikeudesta**, esimerkiksi kopio vuokrasopimuksesta.
  + **Vuokratuista lantavarastoista tulee liittää kopiot vuokrasopimuksista**.

Lisäksi hakemukseen on liitettävä soveltuvin osin:

* + **Kopiot lannan jatkokäsittelyyn (esim. kompostointi- tai biokaasulaitos)** **toimittamista** **koskevista sopimuksista,** josta ilmenee luovutettava lantamäärä ja luovutuspaikka.
  + Kaavoitetulla alueella ote voimassaolevasta **asema- tai yleiskaavasta ja kaavamääräyksistä**.
  + **Lisäselvitys tilalla olevista mahdollisista muista toiminnoista** (esim. rehun valmistus, itsestään kuolleiden eläinten polttolaitos).
  + Mahdollinen ympäristövaikutusten arviointimenettelystä annetussa laissa (486/1994) tarkoitettu **YVA-arviointiselostus ja YVA-yhteysviranomaisen lausunto**.
  + Luonnonsuojelulain (1096/1996) 65 §:n mukainen **Natura-arvioinnin tarveharkinta**.

**20. Allekirjoitus**

Hakemuksen voi allekirjoittaa se, jolla on allekirjoitusoikeus tai valtuutus. Hakijan on oltava oikeushenkilö. Hakemusta ei tarvitse allekirjoittaa, jos asiakirjassa on tiedot lähettäjästä, eikä asiakirjan alkuperäisyyttä ja eheyttä ole syytä epäillä (hallintolaki 434/2003 22 § 2 momentti).